Makinat elektrike. A janë amerikanët gati?
Automobilët elektrikë mund të arrijnë një efiçencë shumë më të lartë se sa makinat e sotme që djegin karburant pa masë
Në fjalimin për gjendjen e vendit që mbajti në janar, Presidenti Barak Obama i bëri thirrje industrisë së automobilëve që të hyjë në rrugën e prodhimit të makinave elektrike. Ky mesazh gjeti jehonë në sallat e mëdha të panairit të automobilëve që u hap kohët e fundit në kryeqytetin amerikan. Në panair u paraqitën makina të shumta të vendit dhe të huaja duke përfshirë automobila të rinj “të gjelbër” si Ford Focus që punon me bateri dhe që fitoi çmim të posaçëm. Kryeredaktori i revistës Automobili i gjelbër, Ron Cogan, foli me fjalë lavdërimi për Fordin, i cili e konvertoi tipin e tij mjaft të shitur Focus në një model elektrik. Në ekspozitë tërhoqi vemendje të madhe edhe tipi tjetër 2011 Chevy Volt, plotësisht elektrik, prodhimi i firmës GM dhe i konceptuar prej saj në vitin 2007. GM shpreson të shesë 10,000 Chevy Volt këtë vit dhe 45 mijë në vitin 2012. Kështë mendon edhe Jeff Parmet, avokat i cili punon nga shtëpia në Potomak të shtetit Merilend. Ai thotë se nuk i ka hedhur asnjë pikë benzinë Voltit të tij që kur e bleu në muajin dhjetor. Parmet e ngarkon baterinë me një pajisje të posaçme në garazhin e tij. Me një ngarkim të vetëm, Volti bën rreth 65 kilometra. Kur bateria fillon të bjerë, gjeneratori me benzinë hyn në veprim dhe fillon ringarkimin, duke e çuar distancën në 480 kilometra. Parmet thotë se kjo i plotëson nevojat e tij. Volti është fare pa zhurmë. Këtë ditë të ftohtë dimri, e vetmja zhurmë është era që fryn jashtë. Parmet vëzhgon me kujdes instrumentat të cilat përfshijnë një kamerë që sheh prapa, një sistem navigimi dhe një ekran që tregon gjendjen e baterisë. Në garazhin e tij, Parmet thotë se ndonëse si çmim, Volti është dyfish më i shtrenjtë se një makinë me benzinë, ai është gati ta paguajë këtë çmim. Parmet mendon se amerikanët janë gati për makina alternativë me energji të pastër. Ato mund të arrijnë një efiçencë shumë më të lartë se sa makinat e sotme që djegin karburant pa masë. Me instalimin e stacioneve të ringarkimit të baterive kudo në vend dhe me rënien e çmimeve të makinave, thotë Parmet, makinës së tij elektrike do t’i bashkohen edhe shumë e shumë të tjera në rrugët e Amerikës.